B. Bugár, podpredseda NR SR: (2004-05-26):
Vážené panie poslankyne, vážení páni poslanci, vzhľadom na to, že predseda Najvyššieho kontrolného úradu, ktorý tu má jeden bod, asi piaty, šiesty v poradí, má návštevu a  návšteva je  ešte stále na balkóne, ja navrhujem, aby sme prerokovali tento bod programu, aby pán predseda Najvyššieho kontrolného úradu sa mohol venovať, samozrejme, hosťom. Je s tým všeobecný súhlas. (Všeobecný súhlas.) Ďakujem veľmi pekne. Takže prerokujeme správu o výsledkoch kontrolnej činnosti Najvyššieho kontrolného úradu Slovenskej republiky za rok 2003 (tlač 590). Spoločnú správu výborov máte v tlači 590a. Prosím teraz predsedu Najvyššieho kontrolného úradu Slovenskej republiky pána Jozefa Stahla, aby správu uviedol. Nech sa páči. J. Stahl, predseda Najvyššieho kontrolného úradu SR: Ďakujem pekne. Vážený pán predsedajúci, vážené pani poslankyne, páni poslanci, milí hostia z Dánskeho kráľovstva, v roku 2003 vykonal Najvyšší kontrolný úrad Slovenskej republiky kontrolnú činnosť v súlade s kompetenciami, ktoré vyplývali jednak z Ústavy Slovenskej republiky a zákona o Najvyššom kontrolnom úrade na základe polročne schváleného zamerania. Toto zameranie v uplynulom roku výrazne ovplyvnila v rámci prístupového procesu Slovenskej republiky do Európskej únie jeho funkcia certifikačného orgánu pri realizácii programu rozvoja pôdohospodárstva a vidieka v Slovenskej republike prostredníctvom predvstupového programu SAPARD. Ďalej. Najvyšší kontrolný úrad zabezpečoval podmienky na výkon funkcie orgánu vydávajúceho vyhlásenie o ukončení pomoci zo štrukturálnych fondov, ktoré je nevyhnutnou podmienkou na predloženie žiadosti o záverečnú platbu z Európskej komisie. Podrobnosti o tejto činnosti nášho úradu v roku 2003 sú uvedené v predkladanej správe. Kontrolnú činnosť náš úrad v roku 2003 vykonával v zmysle kontrolných štandardov INTOSAI a EUROSAI formou finančnej kontroly a formou kontroly výkonu, t. j. hospodárnosti, účelovosti a efektívnosti použitia verejných prostriedkov. Najvyšší kontrolný úrad vykonal v minulom roku 78 kontrolných akcií, z toho 4 akcie boli zamerané na kontrolu prostriedkov poskytnutých zo zahraničia, 9 kontrolných akcií na príjmovú časť štátneho rozpočtu a 65 kontrolných akcií na výdavkovú časť štátneho rozpočtu. Výsledky kontrolných akcií boli využité aj pri vypracovaní stanoviska Najvyššieho kontrolného úradu k návrhu štátneho rozpočtu Slovenskej republiky na rok 2004 pre potreby Národnej rady Slovenskej republiky. Vážené pani poslankyne, páni poslanci, predkladaná správa je vypracovaná na základe protokolov z kontrolných akcií realizovaných v roku 2003. Protokoly o výsledkoch kontrolných akcií boli v zmysle zákona o Najvyššom kontrolnom úrade prerokované so štatutárnymi zástupcami kontrolovaných subjektov a príslušných štátnych orgánov, ktoré konali v mene štátu v súvislosti s činnosťou kontrolovaného subjektu a zároveň boli prijaté opatrenia na odstránenie zistených nedostatkov. Plnenie týchto opatrení Najvyšší kontrolný úrad priebežne kontroluje a vyhodnocuje. V oblasti kontroly európskych fondov boli realizované štyri kontrolné akcie. Certifikačnou kontrolou riadenia systému kontroly a použitia finančných prostriedkov v rámci programu SAPARD bolo zistené, že písomné postupy Agentúry SAPARD dostatočne neupravovali systém záruk v súvislosti s poskytovaním finančnej pomoci. Kontrolou hospodárnosti, efektívnosti, účelovosti a správnosti použitia finančných prostriedkov Európskych spoločenstiev boli zistené najmä zmeny termínov poskytovania týchto prostriedkov tak, že sa oddialila realizácia projektov. Boli akceptované externé dodávateľské faktúry vystavené zhotoviteľom projektu, ktoré jednoznačne nedokumentovali totožnosť vystaviteľa a zhotoviteľa projektu. V takýchto prípadoch nebolo možné identifikovať druh, miesto a cenu jednotlivých dodávok. Kontrolou nakladania s finančnými prostriedkami určenými na programy implementované prostredníctvom Národnej agentúry pre rozvoj malého a stredného podnikania boli zistené nedostatky v systéme poskytovania a využívania podpory tohto podnikania z prostriedkov štátneho rozpočtu a z prostriedkov Európskych spoločenstiev. V príjmovej časti štátneho rozpočtu bolo kontrolou spôsobu vymáhania daňových nedoplatkov s dôrazom na vymáhanie nedoplatkov delimitovaných subjektov a daňových subjektov zaniknutých bez likvidácie zistené, že najčastejšie sa nedostatky vyskytovali v nedodržiavaní ich registračnej a oznamovacej povinnosti. Daňové úrady pri vyžadovaní uvedených povinností postupovali nedôsledne, pričom málo využívali oprávnenie na výkon daňovej kontroly v uvedených subjektoch. Zistenia Najvyššieho kontrolného úradu potvrdili, že tieto orgány v malej miere uplatňovali finančné postihy a málo využívali aj iné právomoci na posilnenie daňovej disciplíny. V daňovom informačnom systéme APV DIS sa aj v roku 2003 vyskytovali nedostatky, ktoré negatívne ovplyvňovali výkon správy daní, ich kontrolu a vymáhanie daňových nedoplatkov. Bolo zaznamenaných 391 reinštalácií tohto systému. Kontrolou postupu colných orgánov pri zistení a riešení  porušenia colných predpisov Najvyšší kontrolný úrad zistil nedostatky v evidencii colných priestupkov, a to najmä chýbajúce údaje o úhrade a výške uloženej pokuty. Ďalej boli zistené prieťahy v konaní, respektíve nekonanie kontrolovaných subjektov, čo malo za následok uplynutie lehoty na prejednanie priestupku, respektíve deliktu, prípadne na uloženie sankcie. Kontrolou režimu uskladňovania v colných skladoch bolo zistené, že v niektorých prípadoch pri riešení porušenia colných predpisov colné úrady nekonali včas alebo nekonali vôbec. Kontrolou vyrubovania a vymáhania dane z príjmov právnických osôb sa opätovne potvrdilo, že pretrvávajúcim problémom daňových úradov ostáva klesajúca miera vymožiteľnosti daňových nedoplatkov. Daňová správa evidovala k 30. 6. 2003 daňové nedoplatky v sume 78,4 miliardy Sk, z toho 15,9  percenta tvorili nevymožiteľné daňové nedoplatky v sume 12,5 miliardy Sk a daňové pohľadávky prihlásené v konkurznom konaní a vyrovnávacom konaní v sume 30,7 miliardy Sk. Vymožiteľné daňové nedoplatky boli k 30. 6. 2003 evidované vo výške 35,2 miliardy Sk, čo predstavovalo 44,9  percenta daňových nedoplatkov. Najvyšší počet porušení, celkovo 2 322 prípadov, bolo zistených v oblasti výdavkov štátneho rozpočtu a konkrétne pri aplikácii zákona č. 563/1991 Zb. o účtovníctve. Najčastejšie porušenými ustanoveniami, a to v stovkách prípadov, boli dôsledky alebo nedodržiavanie znenia § 7, § 11 a  ďalej nasledujúcich. Kontrolované subjekty tieto ustanovenia zákona porušovali najmä tým, že v účtovníctve používali účtovné doklady, ktoré nemali požadované náležitosti, neviedli účtovníctvo úplným, preukazným a správnym spôsobom a účtovné zápisy vykonávali nezrozumiteľne, neprehľadne alebo spôsobom, ktorý nezaručoval ich trvanlivosť. Práve v dôsledku opakovania veľkého množstva porušovania tohto zákona predložíme Ministerstvu financií Slovenskej republiky určitý námet na sankčné postihovanie za takéto porušovania, pretože len výchovným spôsobom sa nedarí nedostatky odstraňovať. Za závažnejšie však Najvyšší kontrolný úrad považuje porušovanie zákona č. 303/1995 Z. z. o rozpočtových pravidlách, ktoré zistil v 1 735 prípadoch. Kontrolované subjekty najčastejšie porušovali tento zákon tým, že nerešpektovali základné zásady časového a účelového používania rozpočtových prostriedkov, ktoré upravuje § 10 tohto zákona. Toto ustanovenie bolo z uvedených prípadov porušené spolu v 1 145 prípadoch. Porušenie zákona č. 278/1993 Z. z. o správe majetku štátu bolo zistené v 292 prípadoch. Kontrolované subjekty neplnili, respektíve porušovali povinnosti správcu majetku štátu jeho nesprávnym užívaním pri plnení úloh v rámci predmetu činnosti alebo v súvislosti s ním, nenakladali s ním podľa zákona. Najčastejšie bolo porušované ustanovenie, keď kontrolované subjekty nenakladali s majetkom štátu účelne a s maximálnou hospodárnosťou v súlade so zákonom a osobitnými predpismi. O majetku neviedli účtovníctvo v rozsahu a spôsobom ustanoveným zákonom o účtovníctve a nezabezpečili zápis nehnuteľného majetku štátu v katastri nehnuteľností. Okrem porušení uvedených zákonov bolo zistené aj porušenie zákona č. 312/2001 Z. z. o štátnej službe. Najčastejšie porušovaným bolo ustanovenie, keď kontrolované subjekty svojim štátnym zamestnancom poskytovali tarifné platy podľa platovej triedy, ktorá im neprislúchala. V rámci vykonaných kontrol sme zistili aj porušenie zákona o cestovných náhradách, zákona o štátnom podniku, zákona o verejnej službe a Občianskeho zákonníka. V roku 2003  bolo  na  základe  kontroly zistení spolu prijatých 1 490 opatrení, z toho 649 opatrení bolo prijatých ústrednými orgánmi a 841 organizáciami v ich pôsobnosti. Z výsledkov kontrol o plnení uvedených opatrení, ako aj z informácií získaných od subjektov, na ktoré sa vzťahuje kontrolná pôsobnosť nášho úradu, vyplýva, že z celkového počtu 1 490 opatrení prijatých v roku 2003 nebolo splnených 39, čo predstavuje 2,62  percenta. V dôsledku nesplnených opatrení pretrvávali niektoré kontrolou zistené nedostatky. Najvyšší kontrolný úrad v súlade so zákonom o Najvyššom kontrolnom úrade prispôsoboval a uplatňoval medzinárodné štandardy kontrolnej činnosti v Európskej únii na podmienky Slovenskej republiky. Na základe odporučení INTOSAI a EUROSAI pri zložitejších kontrolných zisteniach vypracúval odporúčania na riešenie zistených nedostatkov. Spolu Najvyšší kontrolný úrad v roku 2003 vypracoval 54 odporúčaní, z toho 26 v legislatívnej oblasti, 21 v organizačnej a 7 iných odporúčaní. Najvyšší kontrolný úrad v priebehu roku 2003 zasielal správy o výsledkoch kontrolných akcií Výboru Národnej rady Slovenskej republiky pre financie, rozpočet a menu, ako aj vecne príslušným výborom Národnej rady. Súčasťou týchto správ bol aj prehľad opatrení prijatých na odstránenie zistených nedostatkov. Správy boli zároveň zasielané aj príslušným orgánom štátnej správy na informáciu, respektíve so žiadosťou o zabezpečenie opatrení na odstránenie zistených nedostatkov a uplatnenie sankcií za porušenie rozpočtovej disciplíny. Vážené pani poslankyne, vážení páni poslanci, zákon o rozpočtových pravidlách umožňuje vláde vykonať rozpočtové opatrenia, teda presuny rozpočtových prostriedkov napríklad v rozsahu, ako to ustanoví zákon o štátnom rozpočte na príslušný rozpočtový rok, ak v priebehu roka vznikne potreba úhrady, ktorá nie je v rozpočte v rozpočtovej kapitole zabezpečená. Vláda uvedené oprávnenie aj v roku 2003 často využívala. Potvrdzuje to aj vývoj počtu rozpočtových opatrení, ktorých bolo napríklad na porovnanie v roku 1993 prijatých 270, v roku 1997 už 513, v roku 2002 vzrástol ich počet na 1 417. V roku 2003 bolo podľa informácie z ministerstva financií realizovaných 999 rozpočtových opatrení. Na oslabenú ústavne zakotvenú fiškálnu právomoc Národnej rady poukázala aj organizácia Sigma v podrobnej správe s  Peer Review, ktorú vypracovala v apríli 2003 v rámci odbornej pomoci pre systém vnútornej finančnej kontroly vo verejnej správe Slovenskej republiky. Za porušenie rozpočtovej disciplíny bolo v rámci štátneho rozpočtu v roku 2003 uložených 84 sankcií formou viazania rozpočtových prostriedkov príslušných kapitol štátneho rozpočtu v celkovej sume 539 miliónov Sk, čo z celkového objemu výdavkov štátneho rozpočtu predstavovalo 0,19 percenta. V tejto súvislosti vás chcem upozorniť na skutočnosť, že ministerstvo financií v roku 2003 v kapitole dopravy a telekomunikácií  viazalo  viac    ako   195   miliónov   Sk,   z  toho  193  094 000 korún na základe kontroly vykonanej Najvyšším kontrolným úradom v rozpočtovej organizácii Slovenská správa ciest Bratislava. Dňa 17. 4. 2003 rozpočtovým opatrením uvoľnilo 138 200-tisíc Sk, čo predstavovalo 70,73  percenta z pôvodne viazanej sumy za kapitolu. Z celkového objemu viazaných rozpočtových prostriedkov v sume 539 miliónov Sk v rozpočtovom roku 2003 uvoľnilo ministerstvo financií na zamedzenie tvrdosti zákona 339 miliónov korún, teda priemerne 62,83 percenta. Najvyšší kontrolný úrad považuje tento postup ministerstva financií za kontraproduktívny vo vzťahu k dodržiavaniu rozpočtovej disciplíny napriek tomu, že bol realizovaný v súlade so zákonom. Kontrolné zistenia a poznatky Najvyššieho kontrolného úradu, ako aj celková úroveň dodržiavania rozpočtovej disciplíny v roku 2003 poukazujú na pretrvávajúci nepriaznivý stav v dodržiavaní všeobecne záväzných právnych predpisov pri hospodárení s prostriedkami rozpočtov, ktoré podľa zákona schvaľuje Národná rada alebo vláda, s majetkom, záväzkami, finančnými prostriedkami, majetkovými právami a pohľadávkami štátu verejnoprávnych inštitúcií a Fondu národného majetku, ako aj s prostriedkami, ktoré Slovenskej republike boli poskytnuté zo zahraničia. Nedostatky sa opakovali aj v oblasti daňovej a colnej správy vrátane už uvedených problémov s daňovým informačným systémom. Ako ukázali výsledky kontrol v roku 2003, realizácia opatrení, ktoré boli prijaté k zisteným nedostatkom, síce zabezpečila nápravu v jednotlivých prípadoch kontrolných zistení, avšak systémovo nezabránila opakovaniu, respektíve vzniku ďalších nedostatkov. Napriek tomu, že nezanedbateľne negatívny vplyv v tejto oblasti má často sa meniaca legislatíva a personálny pohyb v dôsledku zmien v štruktúrach štátnych orgánov a samosprávy a s tým aj súvisiace nedostatky vo fungovaní vnútorného kontrolného systému, dominantná je úroveň kvality, personálnej práce a manažmentu riadenia v kontrolovaní a iných zainteresovaných subjektoch pri hodnotení, respektíve vyvodení osobnej zodpovednosti za zistené nedostatky. Najvyšší kontrolný úrad v zmysle zákona o Najvyššom kontrolnom úrade dosiahne prijatie opatrení smerujúcich k odstráneniu nedostatkov. Nedisponuje však kompetenciami na vyvodenie sankcií, respektíve presadenia vyvodenia osobnej zodpovednosti za kontrolou zistené nedostatky. Výsledky jeho činnosti sú podkladom na konanie kompetentných zástupcov príslušných štátnych orgánov, verejnoprávnych inštitúcií a ďalších zainteresovaných subjektov. Takéto postavenie Najvyššieho kontrolného úradu je v súlade s Limskou deklaráciou organizácie INTOSAI o základných princípoch nezávislej finančnej kontroly. Vážené panie poslankyne, páni poslanci, dovoľte mi ešte niekoľko slov o ostatnej činnosti úradu. Na základe ustanovenia zákona o Najvyššom kontrolnom úrade v roku 2003 pre Národnú radu Slovenskej republiky boli vypracované: stanovisko k návrhu štátneho záverečného účtu SR za rok 2002, stanovisko k návrhu štátneho rozpočtu na rok 2004, stanoviská a odporúčania v pripomienkovom konaní, správa o výsledku kontrolnej činnosti NKÚ SR za rok 2002. Jednou z dôležitých činností bola aj súčinnosť Najvyššieho kontrolného úradu s orgánmi činnými v trestnom konaní. Najvyšší kontrolný úrad v roku 2003 oznámil orgánom činným v trestnom konaní päť prípadov podozrenia zo spáchania trestnej činnosti. V roku 2003 okrem spomenutých prípadov trestných oznámení realizoval súčinnosť s orgánmi činnými v trestnom konaní v 15 prípadoch. Orgány činné v trestnom konaní najčastejšie žiadali Najvyšší kontrolný úrad o poskytnutie výsledných materiálov a protokolov z vykonaných kontrol, predloženie iných dokladov, informácií a podobne. V predloženej správe je vyhodnotená aj oblasť medzinárodnej spolupráce.  Plán zahraničných stykov Najvyššieho kontrolného úradu v roku 2003 vychádzal z prioritných úloh v prístupovom procese do Európskej únie. Zohľadňoval závery pravidelnej správy Európskej komisie o pripravenosti Slovenska na členstvo v Európskej únii a povinnosti vyplývajúcej z členstva v medzinárodných organizáciách, teda najvyšších kontrolných inštitúcií INTOSAI a regionálnej organizácie EUROSAI, ich orgánov, pracovných skupín a komisií. Postavenie Najvyššieho kontrolného úradu v európskom kontexte zvýraznili v roku 2003 aj oficiálne návštevy, najmä prijatie generálneho audítora Národného kontrolného úradu Spojeného kráľovstva Veľkej Británie a Severného Írska, generálneho tajomníka INTOSAI a prezidenta Účtovného dvora Rakúska a oficiálna návšteva prezidentky Najvyššej kontrolnej inštitúcie Cyperskej republiky. Aj v uplynulom roku sa Najvyšší kontrolný úrad podieľal na činnosti pracovnej skupiny INTOSAI a EUROSAI, v ktorých má svoje zastúpenie. Okrem týchto medzinárodných akcií predseda Najvyššieho kontrolného úradu uskutočnil bilaterálne rokovania s predsedami najvyšších kontrolných inštitúcií Dánska, Nemecka a Švajčiarska, na ktorých boli prerokované otázky kontroly fondov Európskej únie, vplyv práva Európskej únie na najvyššie kontrolné inštitúcie členských štátov, kontrolné postupy, pracovné metódy a tak ďalej. Na záver môjho vystúpenia by som ešte chcel uviesť, že Najvyšší kontrolný úrad v záujme zdokonalenia a zefektívnenia činnosti vypracoval v priebehu roku 2003 koncepciu rozvoja Najvyššieho kontrolného  úradu na roky 2003 a 2005, ktorá vychádzala z analýzy postavenia, pôsobnosti a činnosti úradu a z princípov kontrolnej činnosti uplatňovanej v Európskej únii. V kontrolnej činnosti Najvyšší kontrolný úrad sa bude zameriavať na zdokonaľovanie plánovania a metodiky jej výkonu s cieľom zvýšenia kvality realizácie kontrolných akcií. Ďakujem vám za pozornosť. (Potlesk.)